[Gregorius Episcopus servus servorum Dei, dilecto filio Abbati Sancti Petri Cabilonensis salutem et Apostolicam benedictionem. Insinuarunt nobis dilecti filii Abbas et conventus Monasterii Cluniacensis, quod nonnulli clerici et laici Lingonensis, Eduensis, et Cabilonensis Civitatum et Diœcesum, qui Terras, Domos, prata, vineas, possessiones, grangias, et alia immobilia bona sub annuo censu, seu redditu à Monasterio ipso tenent, censum, sive redditum hujusmodi dictis Abbati et Conventui, ut tenentur, exhibere non curant; quanquam iidem Clerici, et laïci Terras, vineas, Domos, Prata, Possessiones, Grangias, et alia bona hujusmodi pacificè possideant et quiete, ac fructus cum integritate percipiant eorumdem propter quod Abbati, et conventui, ac Monasterio memoratis non modicum imminet detrimentum. Quare iidem Abbas et conventus nobis humiliter supplicarunt, ut de opportuno sibi super hoc remedio providere paterna diligentia curaremus. Quocirca discretioni tuæ per Apostolica scripta mandamus, quatenus, si est ita, dictos laicos et clericos quod censum, sive redditum memoratum prælibatis Abbati, et conventui exhibeant integrè, ut tenentur, monitione præmissa per censuram Ecclesiasticam, appellatione remota, iustitia mediante compellas. Testes autem qui fuerint nominati, si se gratia, odio, vel timore subtraxerint, censura simili appellatione cessante compellas veritati testimonium perhibere. Datum apud Vrbem veterem VI. Kalendas Octobris, Pontificatus nostri anno primo.]